༄༅།  ། ནཱ་རོ་མཁའ་སྤྱོད་ཀྱི་སྒྲུབ་ཐབས་བཞུགས།  ། ༄༅།  ། རྒྱ་གར་སྐད་དུ། བཛྲ་ཡོ་གི་ནཱི་སཱ་ངྷ་ནཾ། བོད་སྐད་དུ།  རྡོ་རྗེ་སྟོང་པ་རྣལ་འབྱོར་ཏིང་ངེ་འཛིན་དང་ལྡན་པ་ནི་མའི་མོ་རྟགས་འཛིན་པ། སྒྲུབ་ཐབས།  ཐུགས་རྗེ་ཆེན་པོ་ལ་ཕྱག་འཚལ་ལོ།  ། དང་པོ་རེ་ཞིག་དང་པོ་བདག་ཉིད་ལྷའི་རྣལ་འབྱོར་ནི་རྣལ་འབྱོར་པས།  ། དང་པོ་ཐུན་ཐ་མ་ལ་ཉལ་ལུགས་གང་ཡང་རུང་བའི་ཉལ་བའི་རྣལ་འབྱོར་བྱ།  དེ་ནས་གཉིས་པ་ཐོ་རངས་ཌ་མ་རུའི་སྒྲས་བསྐུལ་ཏེ་ལྡང་བའི་རྣལ་འབྱོར་བྱ།  དེ་ནས་གསུམ་པ་བདུད་རྩི་མྱོང་བའི་རྣལ་འབྱོར་བྱས་ལ་ཕྱི་རོལ་གྱི་མཆོད་པ་དང་འབྲེལ་བའི་དུས་སུ་རྣལ་འབྱོར་པའི་མདུན་དུ་མཎྜལ་བྱ།  འདི་ཕྱི་མཆོད་དང་འབྲེལ་བས་འདིར་མི་དགོས་སོ།  ། བཞི་པ་ཚད་མེད་པའི་རྣལ་འབྱོར་ནི་སེམས་ཅན་ཐམས་ཅད་འཁོར་བའི་སྡུག་བསྔལ་གྱི་རྒྱ་མཚོ་ལས་བསྒྲལ་ལ་རྫོགས་པའི་སངས་རྒྱས་ཀྱི་བདེ་བ་ལ་དགོད་པར་བྱའོ།  ། སེམས་བསྐྱེད་གཅིག་ལ་བཞི་ཀ་ཚང་། ཞེས་ཚད་མེད་པའི་རྣལ་འབྱོར་སྔོན་དུ་བྱའོ། ། དེ་ནས་ལྔ་པ་བླ་མའི་རྣལ་འབྱོར་ནི་རང་གི་བླ་མ་སྤྱི་བོར་བསྒོམ་པར་བྱའོ། ། དེའི་རྗེས་ལ་དྲུག་པ་བདག་ཉིད་ལྷར་བསྐྱེད་པའི་རྣལ་འབྱོར་ནི་རང་གི་སྙིང་གར་ཨ་ལས་ཟླ་བའི་དཀྱིལ་འཁོར་བསམས་ལ།  དེར་ཨོཾ་སརྦ་བུངྔྷ་ཌཱ་ཀི་ནཱི་ཡེ་བཛྲ་ཝརྞ་ནཱི་ཡེ་ཧཱུྃ་ཕཊ་སྭཱ་ཧཱ། ཞེས་བྱ་བའི་སྔགས་ཀྱི་ཕྲེང་བ་འོད་ཟེར་སྣ་ཚོགས་འཕྲོ་བ་ལུགས་ལས་བཟློག་པར་བསམ་མོ།  ། དབུས་ནི་བྃ་དམར་པོ། ཡིག་གོ།  དེའི་འོད་ཟེར་གྱིས་རང་གི་ལུས་ཁྱབ་པ་རང་གི་ལུས་ངག་ཡིད་གསུམ་གྱི་སྒྲིབ་པ་ཡོངས་སུ་དག་པ་ན།  བཅོམ་ལྡན་འདས་མ་རྡོ་རྗེ་ཕག་མོའི་སྐུ་དེ་བཞིན་ཉིད་ཀྱི་རྟགས་ཞལ་གཅིག་བདེན་པ་གཉིས་ཀྱི་རྟགས་ཕྱག་གཉིས་མ་སྐུ་མདོག་ཐུགས་རྗེའི་རྟགས་དམར་མོ་གཡོན་སྐོར་དུ་བསྐལ་པའི་མེ་ལྟ་བུའི་གཟི་བརྗིད་ཅན།  རིགས་ལྔའི་རྟེན་ཕྱག་རྒྱ་ལྔའི་རྒྱན་དང་ལྡན་པ་ཆོས་འབྱུང་གི་ནང་དུ་འཁོར་བ་ལ་མི་གནས་པའི་རྟགས་སྣ་ཚོགས་པད་མ་དང་ཁྲོ་མོ་མཚོན་པས་ཉི་མའི་གདན་ལ་གཡོན་བསྐུམ་པ་འཇིགས་བྱེད་དང་།  གཡས་བརྐྱང་བས་དུས་མཚན་ཞབས་ཀྱིས་མནན་པ།  གཡས་ན་རྡོ་རྗེ་པདྨས་མཚན་པའམ་འདམ་ཀ་ཡིན་གསུངས་ཏེ་ཌ་མ་རུ་དང་བཅས་པ་གང་རུང་འཛིན་པར་བསམ་དང་གྲི་གུགགཡོན་བདེ་བ་ཆེན་པོ་བྱང་ཆུབ་སེམས་ཀྱི་ངོ་བོ་ཐོད་པ་དང་།  མཆན་ཁུང་དུ། ཁ་ཊྭཱཾ་ག་ཕྲག་པར་བཀལ་བའི་ཚུལ་དུ་གསུངས་འཛིན་པ། དེ་ནས་སླར་ཡང་བརྒྱད་པ་དཔའ་བོ་དང་རྣལ་འབྱོར་མའི་བྱིན་གྱིས་བརླབས་པའི་རྣལ་འབྱོར་ཡིག་འབྲུའི་ཚོགས་ཀྱི་འོད་ཟེར་གྱིས་དཔའ་བོ་དང་མཁའ་འགྲོ་མའི་ཚོགས་ཐམས་ཅད་དང་སེམས་ཅན་ཐམས་ཅད་རྣལ་འབྱོར་མའི་སྐུར་བྱས་ལ། སྤྱན་དྲངས་ཏེ་བདག་ཉིད་ལ་གཞུག་པར་བྱའོ༑ ༑ བདུན་པ། ཡང་དེའི་འོད་ཟེར་གྱིས་འགྲོ་བ་འདི་སྔོན་ལ་བྱས་ལ་དེ་ནས་དུས་གཅིག་ཏུ་བསྡུ་གསུང་།  ཐམས་ཅད་དག་པར་བྱས་ནས།  རྗེ་བཙུན་མའི་སྐུར་བསྐྱེད་ལ། སླར་ལོག་སྟེ་སྔགས་ཀྱི་ཕྲེང་བ་ཉིད་ལ་ཞུགས་པ་དང་།  དགུ་པ་བཟླས་པའི་རྣལ་འབྱོར་ཡིད་ངག་གི་དབྱེ་བས་བཟླས་པ་བྱའོ།  ། དེ་ལྟར་ཡིད་བཟླས་བྱེད་ན་མདོམ་དུ་ཆོས་འབྱུང་བསམ།  དེ་ལ་སྔགས་ཀྱིས་བསྐོར་བར་བསམ།  དེ་ནས་རླུང་བསྡོམས་ཏེ་དེ་ལ་དམིགས་པ་བདུན་བྱ།  རྒོད་ན་ཡིད་བཟླས་བྱ།  དེ་ལས་སྐྱོ་ན་ངག་བཟླས་བྱ།  ངག་གི་བཟླས་པ་འབའ་ཞིག་བྱེད་ན་སྙིང་གར་གཏོད་པར་བྱ་གསུངས་སོ།  ། དེ་ནས་བཅུ་པ་བསམ་གྱིས་མི་ཁྱབ་པའི་རྣལ་འབྱོར་བྃ་ཡིག་གི་འོད་ཟེར་གྱིས་ས་གསུམ་དང་ལུས་ནཱ་ད་དང་ཡི་གེའི་རིམ་གྱི་ནཱ་ད་སྟོང་པར་བསམ། བསམ་གྱིས་མི་ཁྱབ་པ་ལ་བཞུགས་པ་སྔོན་དུ་འགྲོ་བས་དེ་ཁོ་ན་ཉིད་བསྒོམ་པར་བྱའོ།  ། བཅུ་གཅིག་པ་སྤྱོད་ལམ་གྱི་རྣལ་འབྱོར་ནི་ཐུན་མཚམས་སུ་རྒྱན་དང་ཕྱག་མཚན་མེད་པར་བྱས་ལ་བྱ་བ་ཐམས་ཅད་རྣལ་འབྱོར་མའི་ང་རྒྱལ་གྱིས་བྱའོ༑  ༑ ཕྱི་མཆོད་ཀྱང་བྱའོ།  ། ཐུན་ཐ་མ་ལ་སེང་གེའི་ཁྲིའི་སྟེང་དུ་ཉལ་བར་བསམས་ལ་བླ་མ་སྟེང་གི་ཐད་ཀར་བལྟས་ཏེ་ཕྱག་བྱེད་པར་བསམས་ལ་ཉལ།  བསྐྱེད་རིམ་ལ་མོས་པ་ཆེ་ན་དེ་ལྟར་བྱ།  དེ་ལྟ་མིན་ན་བསམ་གྱིས་མི་ཁྱབ་པའི་ངང་ལ་ཉལ་ལོ། ། ལས་དང་པོ་པའི་བསྒོམ་པ་མདོར་བསྡུས་པ་སློབ་དཔོན་ནཱ་རོ་ཏ་པའི་ཞལ་གྱི་གདམས་ངག་བརྒྱུད་པའི་རྗེས་སུ་གནང་བ་རྫོགས་སོ༑ ༑ རྒྱ་གར་གྱི་མཁན་པོ་སུ་མ་ཏིའི་ཞལ་སྔ་ནས་དང་།  དགེ་བསྙེན་པྲཛྙཱ་ཀཱིརྟིས་བསྒྱུར་ཅིང་གཏན་ལ་ཕབ་པའོ། །  ། །